Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 115

1. Bevezetés A szakiskolai angolnyelv-oktatás fejlesztését célzó kerettanterv a szakiskolák 9. és 10. évfolyamának fejlesztési feladatait, tartalmát, témáit, a tevékenységeket és az elérhető eredményeket tartalmazza. A cél az, hogy a tanuló olyan kompetenciákat és stratégiákat sajátítson el, amelyek segítségével képes idegen nyelven kommunikálni, használható nyelvtudásra szert tenni. Ehhez szükség van olyan hatékony nyelvi képzésre, amely megfelel a korszerű idegennyelv-oktatás elvárásainak. A szakiskolai nyelvoktatás során maximálisan figyelembe kell venni a szakiskolai tanulók képességeit és a megszerzett tudását. A kerettanterv a Nemzeti alaptantervből kiindulva a szakiskolai helyi tantervek kialakításához nyújthat segítséget. A kerettanterv készítésekor a középpontban a tanuló áll. A szakiskolába bekerülő tanulók tanulmányi eredménye meglehetősen gyenge, sokuk küzd az alapkészségekhez kapcsolódó problémákkal (írás-olvasási, számolási nehézségekkel). A legtöbbjük hátrányos szociális helyzetű és meglehetősen motiválatlan a tanulást, a pályaválasztást illetően. Mindezeket figyelembe véve a szakiskolai nyelvoktatásnak biztosítani kell az idegen nyelvi felzárkóztatás lehetőségét, a differenciált, szükség szerint egyéni tanulás rendszerét. A tanulóknak a 10. évfolyam végére az A1 szintet kell elérniük, illetve az A2 szint felé elmozdulniuk. Az idegen nyelvi alapkészségek közül a beszédkészség, a beszédértés kerül előtérbe.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes